Cum apud Lingonicam sedem nostram, Ego in Dei nomine Bruno Episcopus, nostrique Archidiaconi, collecta Diœcesis nostræ filiorum multitudine, generalem ageremus synodum, adiit præsentiam nostram quidam Monachus Besuensis Monasterii, nomine Benedictus, præmonstrans cartulam quam ante fecerat Miles quidam nomine Gyrardus, ex consensu uxoris suæ, nomine Gertrudis, et filii sui Humberti, reddens ad jam dictum locum decimas cujusdam Ecclesiæ in comitatu Adtoariensi, Nova scilicet villa, sub honore sancti Prudentii consecrate. Quam videlicet cartulam omnes pariter audientes firmavimus, atque laudavimus. Et quia eadem Ecclesia in prædio præscripti Monasterii erat constructa, decrevimus, atque statuimus, ut decimæ ipsius omni tempore jure hereditario ad idem devenirent Monasterium, nullo de nostris successoribus, neque de heredibus prædicti Gyrardi contradicente, neque calumpniam faciente. Si quis hoc testamentum calumpniatus fuerit, repetantur ab eo cuncta delicta, usque ad novissimum quadrantem. Actum puplice Lingonis. Nomina testium, qui hoc firmaverunt testamentum. Lambertus præpositus. Teudo Abbas et Archidiac. Beraldus Archid. Item Beraldus Archid. Bruno Archid. nepos Domni Brunonis Episcopi.